# Megan McArthur

Katherine Megan McArthur (nascuda el 30 d'agost de 1971) és una oceanògrafa, enginyera i astronauta de la NASA nord-americana. Ha treballat com a CAPCOM (controladora de vol) tant per als transbordadors espacials com per la ISS. Megan McArthur ha anat a l'espai en una missió del transbordador espacial, la STS-125 i en una missió de SpaceX, la SpaceX Crew-2. És l'última persona que ha interaccionat amb el Telescopi espacial Hubble mitjançant el Canadarm. McArthur ha fet diferents feines dins de la NASA, com treballar al Laboratori d'Aviònica per al Transbordador. Està casada amb un altre astronauta, Robert L. Behnken.

## Primers anys

McArthur va néixer a Honolulu, Hawaii però va fer-se gran a Califòrnia. Va anar a l'institut a Mountain View, i després es va llicenciar en enginyeria aeroespacial a la Universitat de Califòrnia a Los Angeles el 1993. L'any 2002 es va doctorar en oceanografia a la Institució Scripps de la Universitat de Califòrnia a San Diego.

## Carrera en oceanografia

A la Institució Scripps d'Oceanografia, McArthur va fer recerca sobre la propagació acústica submarina a prop de la costa i processament digital de senyals. La seva recerca es va centrar en determinar models geoacústics per descriure guies d'ona en aigües molt poc fondes utilitzant dades mesurades de pèrdua de transmissió amb una tècnica d'inversió d'algorismes genètics. Va treballar con a cap científic en operacions d'obtenció de dades al mar i ha planificat i dirigit operacions de busseig en desplegaments d'instruments i presa de mostres de sediments al fons marí. Mentre era a Scripps, va participar en tota mena de proves, desplegaments, manteniment, recuperació i recol·lecció de plantes i animals marins, i sediments. En aquesta època, McArthur també va treballar com a voluntària a l'Aquari Birch de Scripps, fent demostracions educatives per al públic dins d'una piscina de 265 m³.

## Carrera a la NASA

La NASA la va seleccionar com a especialista de missió el juliol de 2000, i va començar a treballar-hi l'agost del mateix any. Al cap de dos anys de formació i avaluació, fou assignada a l'Oficina d'Astronautes, al departament d'Operacions del Transbordador Espacial, treballant en aspectes tècnics dels sistemes del transbordador al Laboratori d'Integració d'Aviònica del Transbordador (SAIL). Després va fer d'Astronauta de Suport a la Tripulació per l'Expedició 9 durant els sis mesos que van passar a l'Estació Espacial Internacional. També va treballar als Centres de Control de l'Estació Espacial i del Transbordador Espacial, com a Comunicadora de Càpsula (CAPCOM). El 2006, va ser la CAPCOM per a STS-116. També va ser capcom per als passejos espacials de la missió STS-117 el 2007.

### STS-125

Megan McArthur va ser astronauta de la missió STS-125, per fer manteniment del Telescopi espacial Hubble. McArthur va ser l'enginyera de vol en l'ascens i el retorn i va dirigir la robòtica de la missió. La missió va durar gairebé 13 dies i va ser el primer vol espacial de McArthur. En una entrevista prèvia, va declarar: "Seré l'última persona que toqui el Telescopi espacial Hubble."

### Expedició 65/66

El juliol de 2020, la NASA va anunciar que McArthur aniria a l'espai per segona vegada amb la SpaceX Crew-2, juntament amb un altre astronauta de la NASA, Shane Kimbrough, l'astronauta de la JAXA Akihiko Hoshide, i l'astronauta de l'ESA Thomas Pesquet, Va utilitzar el mateix seient de la càpsula Crew Dragon Endeavour que havia fet servir el seu marit, Bob Behnken en el vol Crew Dragon Demo-2, la primera missió de la càpsula Endeavour.
El Crew-2 es va llançar cap a l'ISS l'abril de 2021, per començar una missió de 6 mesos.

## Vida privada

McArthur està casada amb el també astronauta Bob Behnken, i tenen un fill.

## Referències

* ↑ «Astronauts eager for last Hubble visit: Final telescope servicing mission brings veterans and rookies together». NBC News, 04-05-2009.
* 1 2 3 4 5 Whiting, Melanie. «Megan McArthur (PH.D.) NASA Astronaut», 02-03-2016. [Consulta: 10 març 2020].
* ↑ «Last Hubble telescope repair involves genius of two South Bay women». San Jose Mercury News, 08-05-2009.
* ↑ «JAXA星出彰彦宇宙飛行士の国際宇宙ステーション（ISS）長期滞在 搭乗機決定について», 28-07-2020. [Consulta: 28 juliol 2020].
* ↑ «Thomas Pesquet first ESA astronaut to ride a Dragon to space». ESA Science & Exploration, 28-07-2020.
* ↑ «NASA Announces Astronauts to Fly on SpaceX Crew-2 Mission to Space Station», 28-07-2020. [Consulta: 28 juliol 2020].
* ↑ «Megan to reuse Bob's demo-2 seat in crew-2 mission», 20-04-2020.
* ↑ «Astronaut Bob Behnken will be one of two-person crew on Crew Dragon Demo-2 launch» (en anglès americà), 06-05-2020. Arxivat de l'original el 2022-06-23. [Consulta: 20 maig 2020].

## Enllaços externs

* Biografia de K. Megan McArthur a la NASA.
* Biografia de K. Megan McArthur a Spacefacts